Вахача метте дукха хIама эшаш хул. Иштачарех я вай молаш пайда эцаш йола шура а. ГIалгIашта юкъе хIаьта а, керттера хIана яц ала, лакхера моттиг дIалоацаш я шура, юача хIама юкъе. ГIалгIай бахача моттигага хьажжа, доахан леладе аьттув хиларах, ишта хьадоагIа из Iадат дукхача шерашка денз. Бера молайой а, берхIа бой а, тIоа, даьтта, кIолд, нахча доаккхе а – дукха хIама де йиш я шурах. Дукха пайда хьабоалаш даар да из Дала Ший говзалца кхелла.